Москва къикIа IэщIагъэлIхэм IэнатIэр къапщытэ
УФ-м Узыншагъэр хъумэнымкIэ и министерствэм РадиологиемкIэ и лъэпкъ медицинэ къэхутакIуэ центрым и IэщIагъэлI гуп мы махуэхэм Къэбэрдей-Балъкъэрым щыIащ.КъэкIуахэм я къалэн нэхъыщхьэу щытар республикэм лышх узыфэр зыпкърыт сымаджэхэм хуащIэ медицинэ Iуэхутхьэбзэм и фIагъыр къэпщытэнымрэ а унэтIыныгъэр егъэфIэкIуэнымкIэ щыIэ хэкIыпIэхэр убзыхунымрэт. ЗэIущIэр екIуэкIащ «Лъэпкъ медицинэ къэхутакIуэ центрхэм зегъэужьын, иджырей медицинэ технологиехэр IэнатIэм къыщыгъэсэбэпын» федеральнэ проектым хэту.
ХьэщIэхэм къыхагъэщащ республикэм и онкологие IэнатIэм зэхъуэкIыныгъэ хъарзынэхэр зэрыщыIэр, «Лышх узыфэхэм ебэнын» федеральнэ проектым къахуигъэувхэр зэрагъэзащIэм ипкъ иткIэ, узыфэр и чэзум къызэрахутэм и фIыгъэкIэ, илъэсым къриубыдэу абы илIыкIхэм я бжыгъэр нэхъ мащIэ зэрыхъуар.
Урысейм и къалащхьэм къикIа IэщIагъэлIхэм жаIащ Нарткъалэ дэт ЩIыналъэхэм зэдай, узыфэ зэмылIэужьыгъуэхэр зыпкърытхэм щеIэзэ сымаджэщым Амбулаторнэу онкологие дэIэпыкъуныгъэ щагъуэт и центрыр къэралым и адрей щIыналъэхэм щыIэ апхуэдэ IуэхущIапIэхэм зэрефIэкIыр. Абыхэм къызэрагъэлъэгъуамкIэ, центрыр зыхуей IэмэпсымэхэмкIэ нэсу къызэгъэпэщащ, Iуэхум фIыуэ хэзыщIэкI IэщIагъэлIхэр яIэщ, сымаджэхэм хуащIэ медицинэ дэIэпыкъуныгъэхэр къэгъэлъэгъуауэ щыIэ клиникэ чэнджэщхэм хуокIуэ.
Лышх узыфэхэм щеIэзэ республикэ диспансерым бзийкIэ зэреIэзэ терапиемкIэ и къудамэм щекIуэкI лэжьыгъэми арэзы къищIащ. «Мы IэнатIэм Iуэхур хъарзынэу къыщызэгъэпэщащ, радиотерапевт, радиолог, медицинэ физик IэщIагъэлIхэр я щIэныгъэкIи, я зэфIэкIкIи дагъуэншэщ. Апхуэдэу гу лъыттащ онкохирургие къудамэр фIагъ лъагэ зиIэ технологие IэмэпсымэхэмкIэ къызэрызэгъэпэщам. Абы ипкъ иткIэ сымаджэхэм зыхуэныкъуэ дэIэпыкъуныгъэр нэгъуэщI щIыналъэхэм къыщамылъыхъуэу мыбдежи щагъуэтыфынущ», — жаIащ хьэщIэхэм.
ЗэIущIэм хэтахэм къыхагъэщащ щIыналъэхэм щыIэ сымаджэщхэмрэ федеральнэ медицинэ центрхэмрэ клиникэхэмрэ зэпыщIэныгъэ быдэхэр яку дэлъын зэрыхуейр, абы и лъэныкъуэкIэ телемедицинэ чэнджэщхэри хэкIыпIэфIу зэрыщытыр къагъэлъэгъуащ.
ЩхьэщэмыщI Изэ.
